**Forskrift om åpen brenning og brenning av avfall i småovner, Vestby kommune, Viken.**

Fastsatt av Vestby kommunestyre xx.xx.xxxx med hjemmel i lov 13. mars 1981 nr. 6 om vern mot forurensninger og om avfall (forurensningsloven) § 9, jf. delegeringsvedtak 19. juli 2001 nr. 1706.

**§ 1.** **Formål**

Formålet med denne forskriften er å forhindre forurensning og helseproblemer i kommunen som følge av åpen brenning og brenning av avfall i småovner. Dette vil igjen medføre bedre avfallshåndtering og økt utnyttelse av ressurser gjennom avfallsreduksjon, materialgjenvinning og energiutnyttelse.

**§ 2.** **Virkeområde**

Denne forskriften gjelder åpen brenning og brenning av avfall i småovner innenfor kommunens grenser.

**§ 3.** **Definisjoner**

I denne forskrift menes med:

1. *Åpen brenning:* all brenning som skjer utendørs
2. *Småovner:* forbrenningsovner som ikke har tillatelse fra Miljødirektoratet eller Statsforvalteren eller er tillatt etter statlige forskrifter etter forurensningsloven

**§ 4.** **Forbud mot åpen brenning og brenning av avfall i småovner**

Åpen brenning og brenning av avfall i småovner er forbudt, med mindre annet følger av forskriftens § 5. Dette inkluderer også bråtebrenning og annen brenning i forbindelse med næringsvirksomhet samt opprydning rundt fritidsboliger og private boliger.

Det vises også til forskrift 17. desember 2015 nr. 1710 om brannforebygging § 3 hvor det i tidsrommet 15. april til 15. september er forbudt å gjøre opp ild eller behandle brannfarlige gjenstander i eller i nærheten av skog og annen utmark. Det er likevel tillatt å gjøre opp ild når kommunen har gitt tillatelse, eller kommunestyret selv gjennom lokal forskrift har tillatt dette fordi lokale forhold tilsier det, eller det er åpenbart at brann ikke kan oppstå.

**§ 5.** **Unntak fra forbudet**

Følgende brenning skal likevel være tillatt:

1. Åpen brenning på grillinnretninger, utepeiser og kaffebål. Bruk av engangsgrill og/eller bålpanne er likevel ikke tillatt i eller i umiddelbar nærhet av tette trehusmiljøer i kommunen.
2. Brenning av rent trevirke i vedovn, dvs. materialer som ikke er impregnert, malt eller overflatebehandlet på annen måte.
3. Sankthansbål.
4. Øvelsesbrenning for brannvesenet. Det settes som vilkår at brannobjekt i forkant av øvelse blir miljøsanert samt at kommunen skal ha gitt tillatelse til riving. For annen øvelsesbrenning skal det brukes rent trevirke, gass eller teknisk sprit.

# Unntak fra forbudet fritar ikke den ansvarlige for brenning fra plikt til å vise alminnelig aktsomhet og opptre på en slik måte at brann, eksplosjon og annen ulykke forebygges, jf. § 5 i lov 14. juni 2002 nr. 20 om vern mot brann, eksplosjon og ulykker med farlig stoff og om brannvesenets redningsoppgaver (brann- og eksplosjonsvernloven).

**§ 6.** **Dispensasjon**

Kommunen kan i særlige tilfeller dispensere fra forbudet i § 4 etter skriftlig søknad. Før dispensasjon gis, skal søknaden ha vært forelagt kommunelegen og brannvesenet til uttalelse.

**§7.**  **Tilsyn**

Kommunen fører tilsyn med at bestemmelsene i denne forskrift overholdes. Brannvesenet kan ved behov bistå kommunen med å føre slikt tilsyn.

**§ 8.** **Klage**

Vedtak truffet i medhold av denne forskrift kan påklages til kommunen. Statsforvalteren er klageinstans for vedtak fattet av kommunestyret.

**§ 9.** **Straff**

Overtredelse av denne forskrift kan medføre straffeansvar, jf. forurensningsloven § 78, jf. også brann- og eksplosjonsvernloven § 42.

**§ 10.** **Ikrafttreden**

Denne forskrift trer i kraft fra 01.01.2023. Fra samme tid oppheves forskrift 11. september 2006

nr. 1079 om åpen brenning og brenning av avfall i småovner, Vestby kommune, Akershus.